R. Zmajkovičová, poslankyňa: (2007-03-21):
Ešte k tomu zákonu č. 302/2001 Z. z. o vyšších územných celkoch. Je v ňom uvedené, a ja som rada, že ste to spomenuli, že riaditeľa úradu menuje predseda vyššieho územného celku, neschvaľuje ho zastupiteľstvo. Robila som riaditeľku úradu vyššieho územného celku a menoval ma predseda. Takže neschvaľuje ho zastupiteľstvo. Tento návrh zákona je v súlade so zákonom o obecnom zriadení. Ja by som sa vyjadrila k pánovi poslancovi Kubovičovi. Pán poslanec, ja som poslankyňou Národnej rady Slovenskej republiky. (Hlasy v sále.) Ja by som vás poprosila, pani poslankyňa, aby ste sa prihlásili s faktickou poznámkou. (Reakcia z pléna.) Ja viem, že je to teraz. Mala reagovať predtým, aby zachovala vážnosť tejto snemovne. Tak keby ste na mňa nevykrikovali, ja nevykrikujem na vašich pánov poslancov, keď hovoria v snemovni. Ja som, opakujem, poslankyňa Národnej rady Slovenskej republiky a volili ma občania Slovenskej republiky, tak ako vás volili. A vy dnes sa ma pýtate, akým právom ja predkladám zákon o hlavnom meste Slovenskej republiky, lebo nemám trvalý pobyt v meste Bratislave. To znamená, že ak ja sa venujem verejnej správe, ak sa venujem regionálnemu rozvoju, nemôžem predložiť žiaden iný zákon, lebo asi je to také neplatené pravidlo. Možnože to platí u vás v poslaneckom klube, ale u nás to neplatí, pán poslanec, vás uisťujem, že poslanecký zbor je iniciatívny a zákonodarný. To znamená, že vy mi neupierajte právo, aby som nemohla predložiť takýto istý zákon. To isté pán kolega Frešo mi povedal, nie je tu, že čo si môžem dovoliť alebo on si môže dovoliť do zákona o Košiciach dať. Všetci sme poslancami Národnej rady. (Reakcia z pléna.) Áno. Pán poslanec Kužma, ospravedlňujem sa. Takže dostala som hlasy od všetkých občanov Slovenskej republiky, to znamená, že mám právo predložiť aj takýto zákon. A uisťujem vás, že sme konzultovali aj s predkladateľmi tento návrh zákona. Možno sme ho nekonzultovali s niektorými poslancami za poslanecký klub SDKÚ. Pozícia prednostu mestského alebo miestneho úradu podľa môjho názoru, pretože som pracovala v samospráve a vy mi tu hovoríte, že som nepracovala v samospráve, samosprávu poznám, je manažérska funkcia. (Hlasy v sále.) Ale, prosím vás, pán poslanec, ja viem, že Bratislava je špecifická, ale prečo mi odoberáte určité právo? Prednosta miestneho úradu alebo mestského úradu či riaditeľ úradu vyššieho územného celku alebo magistrátu je podľa môjho názoru, som tam pracovala, manažérska funkcia. A osobne si myslím, že tak ako predseda vyššieho územného celku, ako aj starosta si má vybrať človeka, ktorý spĺňa tie určité kritériá a je odborník, je, samozrejme, odborník, aby manažoval ten celý chod toho úradu. A vy sa nám tu vopred teraz vyhrážate určitými, keďže tie pozície v rámci mestských zastupiteľstiev sú iné, že príde rozpočet a že, samozrejme, to neschválite. To veď predsa neznamená, keď prijmeme tento zákon, že starosta mestskej časti nemá už komunikovať s poslancami mestského zastupiteľstva alebo miestnej časti. Samozrejme, tá komunikácia musí byť. Tá komunikácia musí byť i v tých rozhodnutiach. Ale ja znovu opakujem, že funkcia prednostu úradu je manažérska funkcia a to právo by malo byť na starostovi, tak ako je to v zákone o obecnom zriadení. Ja by som chcela poprosiť kolegov a kolegyne, ktorí zostali ešte dnes na záver rokovania, aby podporili tento návrh zákona, aj keď z vašej strany sa vám to zdá účelové. A ešte som zabudla, mám tu ešte jednu poznámku, ktorú ste pán Kubovič, myslím si, vy povedali, ale bola už v jednej rozprave k jednému zákonu. A to je o zrušení krajských úradov. A je to možnože v nejakých zasa intenciách, možno v nejakom manuáli SDKÚ, jednom manuáli SDKÚ. (Reakcia z pléna.) Ďakujem, že ste ma, pán kolega, doplnili, že idete vtláčať, že prečo práve poslanci za Slovenskú národnú stranu, prečo poslanci za Hnutie za demokratické Slovensko predkladajú takýto návrh. A to isté ste vraveli pri návrhu zákona o zrušení krajských úradov. Sme vo vládnej koalícii, pán poslanec. A pretože to predkladajú poslanci za vládnu koalíciu, tak to už vám hovorí niečo, že sme spolu komunikovali. A komunikovali sme aj v rámci poslancov mestských zastupiteľstiev. Takže ja znovu opakujem, že novela nie je účelová, novela dáva len do právneho poriadku tie veci, ktoré dnes nie sú riešené v zákone o hlavnom meste Bratislave. Ja znovu poprosím kolegyne a kolegov o podporu tohto zákona. Ďakujem. (Potlesk.) ´